**Ministru kabineta noteikumu projekta “Grozījumi Ministru kabineta 2012.gada 21.februāra noteikumos Nr.134 "**[**Personu apliecinošu dokumentu noteikumi**](https://likumi.lv/ta/id/244579-noteikumi-par-valsts-nodevu-par-personu-apliecinosu-dokumentu-izsniegsanu)**"” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Projekta mērķis ir apstiprināt jaunā parauga personas apliecību paraugus, kā arī aktualizēt un precizēt atsevišķas Ministru kabineta 2012.gada 21.februāra noteikumu Nr.134 "[Personu apliecinošu dokumentu noteikumi](https://likumi.lv/ta/id/244579-noteikumi-par-valsts-nodevu-par-personu-apliecinosu-dokumentu-izsniegsanu)" (turpmāk – Noteikumi) normas.Risinājums – ņemot vērā, ka 2019.gada 2.septembrī paredzēts uzsākt jaunā parauga personas apliecību izsniegšanu, Noteikumu 7., 8. un 9.pielikums ir izteikts jaunā redakcijā.Paredzamais projekta spēkā stāšanās laiks ir 2019.gada 2.septembris.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Iekšlietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Projektā precizēts personas vārda un uzvārda ieraksta garums personu apliecinošā dokumentā, attiecīgi 36 un 32 zīmes. Līdz šim šāda, normatīvajos aktos noteikta, ierobežojuma nebija, tādēļ situācijās, kad personas vārds (vārdi) vai uzvārds pārsniedza attiecīgi 36 un 32 zīmes un tehniski nebija iespējams šādu ierakstu izdarīt personu apliecinošā dokumentā vietas trūkuma dēļ, veidojās konfliktsituācija, ja klients vēlējās personu apliecinošā dokumentā redzēt savu vai sava bērna personvārdu pilnā tā garumā. Ja personas vārds (vārdi) vai uzvārds pārsniedz attiecīgi 36 vai 32 zīmes, tad tiek rakstīti secīgi personas pilni vārdi vai uzvārda daļas tādā skaitā, lai ieraksti nepārsniedz attiecīgi 36 vai 32 zīmes. Tādējādi vārdi vai uzvārdi tiek ierakstīti secīgi, tas ir, pēc kārtas, atbilstoši tam kā tie ir iekļauti Iedzīvotāju reģistrā. Līdz ar to, ja kopējais ieraksta zīmju garums pārsniedz noteikto zīmju skaitu, tad netiek iekļauti vārdi vai uzvārdi, kas Iedzīvotāju reģistrā parādās kā pēdējie. Šāda ir arī ir pārējo pasaules valstu prakse. Tā kā ICAO personvārdu saīsināšanas kārtība netiek reglamentēta, katra valsts var izvēlēties savu veidu kā risināt šo jautājumu. Atsevišķas valstis mēdz saīsināt personas vārdu, norādot tā pirmo burtu un punktu, tomēr Latvijā šāda vārdu saīsināšana nav pieņemta. Projektā noteiktā personvārdu ierakstīšanas kārtība tiek izmantota arī pašlaik, tikai pagaidām tā nav noteikta Ministru kabineta noteikumos.Noteikumu 8.punkts izteikts jaunā redakcijā, lai precizētu personvārda citas valodas oriģinālformas vai personvārda vai dzimtas uzvārda vēsturisko formu vai citas valodas personvārda vai dzimtas uzvārda vēsturiskās formas ierakstus personu apliecinošos dokumentos, kā arī precizēts šādu ierakstu maksimālais garums personas apliecībās. 8.punkts tiek precizēts, jo praksē ir gadījumi, kad personas dzimtas uzvārda vai personvārda vēsturiskā forma ir citā valodā, tas saistīts ar to, ka Latvijas valstspiederīgie arvien biežāk pārceļas uz dzīvi citās valstīs, kur slēdz vai šķir laulības, kur dzimst bērni, un personas vēlas savos personu apliecinošos dokumentos iekļaut dzimtas uzvārda vai personvārda vēsturisko formu, kas nav latviešu, bet ir citā valodā.Personas apliecībās, ko Pilsonības un migrācijas lietu pārvalde izsniedz no 2012.gada ir iestrādātas divas mikroshēmas – kontakta un bezkontakta un Noteikumos ir attiecīgi noteikta informācija, kas šajās mikroshēmās iekļaujama. Jaunā parauga personas apliecībās ir iestrādāta viena mikroshēma ar duālo (kontakta un bezkontakta) saskarni, tādēļ visā Noteikumu tekstā tiek svītroti vārdi “kontakta” un “bezkontakta”.Saskaņā ar Eiropas Parlamenta un Padomes 2014. gada 23. jūlija Regulu (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (turpmāk – Regula), kas attiecas gan uz elektroniskiem dokumentiem, gan elektronisko parakstu, gan arī uz elektronisko identifikāciju, Noteikumos precizēta terminoloģija, tas ir, “autentifikācija” aizstāta ar terminu “elektroniskā identifikācija”.Projekts papildina personu apliecinošu dokumentu izsniegšanas iemeslus, paredzot, ka persona varētu vēlēties saņemt ne tikai jaunāka parauga pasi derīgas iepriekšējās pases vietā, bet arī jaunāka parauga personas apliecību derīgas iepriekšējās apliecības vietā. Līdz šim tiesiskais regulējums noteica, ka, saņemot pirmo personu apliecinošo dokumentu, obligāti jāuzrāda dzimšanas apliecība, Projekts šo prasību atceļ gadījumā, kad informācija par dzimšanas apliecību ir iekļauta Iedzīvotāju reģistrā vai persona jau ir saņēmusi personu apliecinošu dokumentu, tādējādi mazinot administratīvo slogu atbilstoši Valsts pārvaldes iekārtas likuma 10.pantā nostiprinātajam labas pārvaldības principam, kas paredz, ka Valsts pārvaldi organizē pēc iespējas ērti un pieejami privātpersonai. Ņemot vērā, ka no šī gada 1.janvāra sertifikācijas pakalpojumu sniedzējs – Latvijas Valsts radio un televīzijas centrs nodrošina neierobežotu skaitu elektronisko dokumentu, līdzšinējo 120 dokumentu vietā, iezīmēšanu ar laika zīmogu tiešsaistes režīmā un elektroniskās identitātes apliecināšanas reizes  bez maksas neierobežotu skaitu, Projektā precizēta atbilstošā norma.Norma par gadījumiem, kad personas rīcībā tiek atstāta viņas nederīgā pase, papildināta, paredzot iepriekšējo pasi atstāt personas rīcībā, ja tā nepieciešama ceļojumam uz ārvalstīm, piemēram, persona ir iegādājusies biļeti, uzrādot iepriekšējās pases datus.Projekts paredz Noteikumu 53.punktā noteikt vienādus derīguma termiņus gan pasēm, gan personas apliecībām, savukārt Noteikumu 54.punkts attieksies uz personas apliecību personai, attiecībā uz kuru iekšlietu ministrs ir pieņēmis lēmumu par aizliegumu izceļot no Latvijas Republikas, bet Noteikumu 57.punktā paredzēts Savienības pilsoņa personas apliecību vai uzturēšanās atļauju viņa ģimenes loceklim, kurš nav Savienības pilsonis, izdot ar derīguma termiņu desmit gadi, līdzšinējo piecu gadu vietā, ja vien lēmumā par Savienības pilsoņa personas apliecības vai viņa ģimenes locekļa uzturēšanās atļaujas izsniegšanu nav norādīts cits termiņš.Projekts paredz papildināt Noteikumu noslēguma jautājumus ar jaunu punktu, kas nosaka, ka personas apliecība, kas izdota laikposmā no 2012.gada 1.aprīļa līdz 2019.gada 1.septembrim, ir derīga līdz tajā norādītā derīguma termiņa beigām, ja tā nav kļuvusi lietošanai nederīga cita iemesla dēļ.Projekta spēkā stāšanās termiņš ir 2019.gada 2.septembris, jo līdz tam laikam saskaņā ar pašreizējām prognozēm būs izlietotas Pilsonības un migrācijas lietu pārvaldes rīcībā esošās 2012.gada parauga personas apliecību sagataves.  |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrijas Pilsonības un migrācijas lietu pārvalde. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kuras saņems personu apliecinošus dokumentus. |
| 2. | Tiesiskā regulējuma ietekme uz tautsaimniecību un administratīvo slogu | Tiek saglabātas līdzšinējās administratīvās procedūras. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par projektu tika informēta sabiedrība, informāciju publicējot Iekšlietu ministrijas, Pilsonības un migrācijas lietu pārvaldes, Ministru kabineta tīmekļvietnēs. |
| 2. | Sabiedrības līdzdalība projekta izstrādē | Projekts 2019.gada 28.maijā publicēts:1) Pilsonības un migrācijas lietu pārvaldes tīmekļvietnē, adrese: <http://www.pmlp.gov.lv/lv/sakums/tiesibu-akti/tiesibu-aktu-projekti/>2) Iekšlietu ministrijas tīmekļvietnē, adrese: <http://www.iem.gov.lv/lat/sadarbiba_ar_nvo/diskusiju_dokumenti/>3) Ministru kabineta tīmekļvietnē, adrese: <http://www.mk.gov.lv/content/ministru-kabineta-diskusiju-dokumenti>Sabiedrības pārstāvjiem tika dota iespēja līdzdarboties projekta izstrādē, rakstveidā sniedzot viedokli par projektu līdz 2019.gada 14.jūnijam. |
| 3. | Sabiedrības līdzdalības rezultāti | Komentāri par projektu nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pilsonības un migrācijas lietu pārvalde, Ārlietu ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav. |

Iekšlietu ministrs S.Ģirģens

Vīza: valsts sekretārs D.Trofimovs

Dz.Peneze, 67219521

Dzintra.Peneze@pmlp.gov.lv